
14. sjednice Vijeća Mjesnog odbora Janko Matko održane 15. srpnja 2026. 
Zagreb, Ulica Franje Horvata Kiša 12 s početkom u 17,00 sati

Nazočni članovi Vijeća:
Vesna Špiljar, Ivana Dražić, Marko Radelić, Nenad Harak i Pavao Škoko Gavranović.


Predsjedava gospođa Vesna Špiljar, predsjednica Vijeća.

Zapisnik vodi: Vesna Špiljar, predsjednica Vijeća.

Predsjednik konstatira da je nazočno 5 od ukupno 5 članova Vijeća, što znači da Vijeće može pravovaljano odlučivati, te otvara 14. sjednicu Vijeća Mjesnog odbora.

Predsjednik Vijeća daje zapisnik 13. sjednice na verifikaciju.
Vijeće prihvaća tekst Zapisnika 13. sjednice Vijeća, bez izmjena.
Na prijedlog predsjednice Vijeće jednoglasno utvrđuje 

DNEVNI  RED

	1. 
	Zaključci o aktualnoj i komunalnoj problematici - donošenje zaključaka

	2. 
	Pitanja, prijedlozi i obavijesti 





Ad1. Zaključci o aktualnoj i komunalnoj problematici - donošenje zaključaka

Uvodno obrazloženje iznosi Predsjednica Vijeća.

U raspravi sudjeluju: Vesna Špiljar, Ivana  Dražić, Marko Radelić, Nenad Harak i Pavao Škoko Gavranović, 

Vijeće jednoglasno donosi

Zaključci  o aktualnoj i komunalnoj problematici - donošenje zaključaka

(Zaključak se prilaže ovom zapisniku i njegov je sastavni dio.)

Ad2. Pitanja, prijedlozi i obavijesti 


Predsjednik obavještava članove Vijeća o: 



Vijećnik Pavao Škoko Gavranović ponovno je ukazao na činjenicu da do održavanja 14. sjednice Vijeća Mjesnog odbora „Janko Matko“ nije zaprimio odgovor na ranije postavljeno vijećničko pitanje vezano uz rad zimske službe. Slijedom navedenoga, zatražio je daljnje postupanje radi pribavljanja odgovora nadležnog tijela.
Vijećnik je također iznio zahtjev za pokretanje upravnog postupka. Budući da iz iznesenog zahtjeva nije moguće nedvojbeno utvrditi predmet, pravnu osnovu niti nadležno tijelo pred kojim bi se takav postupak trebao voditi, za eventualno daljnje postupanje potrebno je prethodno precizirati i obrazložiti navedeni zahtjev.
Nadalje, vijećnik je najavio dostavu izdvojenih mišljenja vezanih uz ljetne radove na području Grada Zagreba te Urbanistički plan uređenja Borovje – zona jug. S obzirom na to da su izdvojena mišljenja najavljena, ali nisu dostavljena u pisanom obliku, njihovo eventualno evidentiranje i daljnje postupanje moguće je razmotriti nakon njihove dostave i utvrđivanja na koje se konkretne odluke, zaključke odnosno pitanja iz djelokruga Vijeća odnose.
Slijedom navedenoga, iznesena pitanja i prijedlozi evidentiraju se u zapisniku 14. sjednice Vijeća Mjesnog odbora „Janko Matko“, dok će se daljnje postupanje poduzeti u okviru nadležnosti i na temelju raspoloživih podataka odnosno nakon potrebnog preciziranja pojedinih zahtjeva.
Potpredsjednik Vijeća Nenad Harak izvijestio je Vijeće o tijeku javne rasprave o Prijedlogu Urbanističkog plana uređenja Borovje – zona jug, koja traje do 22. srpnja 2026. godine, te je upoznao vijećnike s mogućnošću sudjelovanja u javnoj raspravi i podnošenja prijedloga, primjedbi i mišljenja u za to predviđenom roku.
Nadalje, izvijestio je Vijeće da je prisustvovao javnom izlaganju o Prijedlogu Plana, održanom u Osnovnoj školi Borovje, na kojem su predstavnici nadležnih gradskih tijela i Zavoda za prostorno uređenje Grada Zagreba predstavili osnovna planska rješenja i koncepciju budućeg razvoja predmetnog područja.
Prema informacijama iznesenima na javnom izlaganju, planirano je cjelovito uređenje naselja koje, uz stambenu namjenu i sadržaje priuštivog stanovanja, predviđa zelene površine, sportske i druge prateće sadržaje. U raspravi je posebno istaknuto pitanje planiranih parkirališnih kapaciteta, odnosno omjera jednog parkirališnog mjesta po stambenoj jedinici, za koji je dio prisutnih sudionika javnog izlaganja iskazao zabrinutost smatrajući ga nedostatnim u odnosu na očekivane potrebe budućeg naselja.
Potpredsjednik Vijeća također je ukazao na važnost odgovarajućeg prometnog povezivanja područja Borovja s postojećom gradskom prometnom mrežom. U tom je smislu predložio da se prema Vijeću Gradske četvrti Peščenica–Žitnjak istakne potreba dovršetka Ulice Prve gardijske brigade „Tigrovi“ te osiguranja kvalitetnog prometnog povezivanja predmetne prometnice s Avenijom Marina Držića i Radničkom cestom.
Prema iznesenom prijedlogu, kvalitetnije povezivanje prometne mreže na području Borovja važno je radi prihvata budućeg prometnog opterećenja povezanog s planiranim razvojem predmetnog područja, kao i radi rasterećenja postojećih prometnica i smanjenja prometnih opterećenja na području Folnegovićevog naselja.
Vijeće je primilo iznesene informacije i prijedloge na znanje.

Izdvojeno vijećničko pitanje - izostanka odgovora nadležnih službi

Poštovani,

ovim putem želim izraziti naše nezadovoljstvo zbog izostanka odgovora nadležnih službi na naš upit vezan uz djelovanje zimske službe, koji je upućen tijekom 8. sjednice VMO Janko Matko. Dopis je poslan 15. siječnja 2026., a do danas nisam zaprimio nikakav odgovor. Očekujemo da nadležne službe preuzmu odgovornost i pruže tražene informacije kako bi mogao adekvatno informirati građane o stanju zimske službe te njezinom radu na području VMO Janko Matko. Izostanak pisanog odgovora predstavlja činjenični temelj za postupanje sukladno odredbama Zakona o općem upravnom postupku te se kosi s odredbama Zakona o pravu na pristup informacijama. 

S poštovanje,
Pavao Škoko Gavranović, univ. spec. pol. – Hrvatska demokratska zajednica (HDZ)


Izdvojeno vijećničko mišljenje – prometni kaos u Zagrebu i njegove negativne posljedice na VMO Janko Matko

Poštovani,

želimo izraziti razočaranje zbog odbijanja većine (Možemo i SDP) u VMO Janko Matko da raspravlja o učincima radova u Zagrebu na prometnu situaciju u našem naselju, posebno na Folnegovićevo naselje i posljedično MO Janko Matko. Ovi nesustavni ljetni radovi doveli su do ozbiljnog prometnog kaosa, koji se svakodnevno pogoršava. Smatramo da je neophodno da nadležni razmotre učinak tih radova na mogućnost kretanja i da poduzmu mjere kako bi se olakšao promet u našoj zajednici. Koristim priliku istaknuti kako već 5 godina VMO Janko Matko traži i nije dobio, niti je bilo ikakvih pomaka, vezano uz izradu sveobuhvatne prometne strategije koja bi napokon ponudila rješenja za naše naselje. U ovom pogledu isto očekujem pisano očitovanje službi.

S poštovanjem,
Pavao Škoko Gavranović, univ. spec. pol. – Hrvatska demokratska zajednica (HDZ)



Izdvojeno mišljenje dvoje vijećnika - Davanje mišljenja VMO Janko Matko na prijedlog UPU Borovje

Poštovani,

u vezi s prijedlogom Urbanističkog plana uređenja Borovje te nastavno na javnu raspravu, želimo naglasiti nekoliko ključnih točaka koje nužno utječu na kvalitetu života građana u većem broju naselja Grada Zagreba, a uvelike i žitelje VMO Janko Matko. Neosporno je kako grad Zagreb mora poduzeti mjere provedbe državne politike omogućavanja priuštivog stanovanja na svom području. Iskazujući punu podršku konceptu priuštivog najma te priuštive kupovine prve nekretnine vijećnici Marko Radelić i Pavao Škoko Gavranović iznose izdvojeno mišljenje, nakon izostanka podrške većine (Možemo i SDP) da se ova točka uvrsti u dnevni red sjednice. 

Prioritet mora biti izgradnja nove infrastrukture jer upravo prilikom izgradnje novih stambenih objekata stvorit će se novo opterećenje za koje postojeći sustavi sasvim očito nisu spremni. Potrebno je osigurati dovoljno kapaciteta za školske i vrtićke ustanove, kao i prometne pravce te nova parkirna mjesta. Trenutno se proširuje OŠ Borovje na 31 razredni odjel, što zadovoljava potrebe postojećih stanovnika, no s novim naseljem od 620 stanova potrebna su dodatna rješenja, odnosno izgradnja nove škole. Gradi se dječji vrtić sa 6 odgojnih skupina, ali to će možda pokriti potrebe aktualnog kvarta, dok za sve buduće korisnike neće biti dovoljno mjesta. Prije izrade prometne projekcije uzeli su se u obzir samo planirane prometnice, dok su postojeće (već sada nedostatne) ostavljene po strani. Time se dodatno pogoršava prometna situacija u naselju, koje već sada nema adekvatne ulaze / izlaze. 

Nedostaje veliki broj parkirnih mjesta, a predloženi minimum od 13 parkirnih mjesta na 1000 m2 stambene površine nije realan. Na temelju trenutnih potreba, nedostaje gotovo 200 parkirnih mjesta u novom projektu, a nedavno su stanovnici Borovja pokrenuli peticiju za izgradnju preko 100 parkirnih mjesta, time jasno ukazujući na potrebu za značajnim povećanjem planiranog broja unutar novog UPU-a.

Također, trenutni dom zdravlja ne prima nove pacijente zbog nedostatka kapaciteta, što dodatno opterećuje kvartove od Borovja, Savice-Šanci i Folnegovićevog naselja.

S obzirom na navedeno, tražimo da se novi UPU Borovje prilagodi kako bi se riješili postojeći problemi, a ne stvarali novi.

Isto tako izražavamo nezadovoljstvo činjenicom da je prijedlog objavljen javno, a nikada nije bio dostavljen na raspravu mjesnim odborima na koje utječe. Ovime se prekršila dosadašnja praksa savjetovanja s izabranim predstavnicima naselja.

S poštovanjem,
vijećnik Marko Radelić - Nezavisna lista "Folka za sve"
vijećnik Pavao Škoko Gavranović, univ. spec. pol. - Hrvatska demokratska zajednica (HDZ)

Budući da je dnevni red iscrpljen te da nije više bilo pitanja, predsjednica zaključuje sjednicu. 


Sjednica je završila u 18.15. sati

KLASA: 024-08/26-003/1583
URBROJ: 251-13-11-5/007-26-2
Zagreb, 15. srpnja 2026.

Zapisnik uredila:
Vesna Špiljar

Predsjednica
Vijeća Mjesnog odbora Janko Matko

Vesna Špiljar


Na temelju članka 99. (slobodan unos) Statuta Grada Zagreba (Službeni glasnik Grada Zagreba (23/16, 2/18, 23/18, 3/20, 3/21, 11/21 - pročišćeni tekst, 16/22) Vijeće Mjesnog odbora Janko Matko na 14. sjednici, 15. srpnja 2026, donijelo je


Z a k l j u č a k
o nadopuni lokacija za obnovu sadnje stabala
1. Vijeće Mjesnog odbora „Janko Matko“ predlaže Vijeću Gradske četvrti Peščenica–Žitnjak da se postojeći popis lokacija za obnovu sadnje stabala, uklonjenih odnosno stradalih uslijed posljedica nevremena, nadopuni sljedećim lokacijama:
· tri stabla u Ulici Janka Polić Kamova,
· jedno stablo na raskrižju Ulice Šime Starčevića i Ulice Joze Laurenčića,
· dva stabla u Ulici grada Vukovara? kod kućnog broja 73 / Držićevoj ulici kod kućnog broja 73.
1. Predlaže se da nadležno gradsko tijelo izvrši stručni pregled navedenih lokacija te, sukladno utvrđenim uvjetima i mogućnostima, predmetne lokacije uvrsti u plan obnove sadnje stabala.
1. Ovaj zaključak dostavit će se na daljnje postupanje Vijeću Gradske četvrti Peščenica–Žitnjak.
Obrazloženje
Na 14. sjednici Vijeća Mjesnog odbora „Janko Matko“, održanoj 15. srpnja 2026., razmotrena je potreba nadopune popisa lokacija na kojima je potrebno obnoviti sadnju stabala uklonjenih odnosno stradalih uslijed posljedica nevremena.
Vijećnik Pavao Škoko Gavranović predložio je da se postojeći popis nadopuni s tri stabla u Ulici Janka Polić Kamova.
Vijećnik Marko Radelić predložio je dodatno uvrštavanje jednog stabla na raskrižju Ulice Šime Starčevića i Ulice Joze Laurenčića te dva stabla u Držićevoj ulici kod kućnog broja 73. U raspravi su sudjelovali svi vijećnici te je, imajući u vidu potrebu obnove zelenog fonda i uređenja javnih zelenih površina na području Mjesnog odbora „Janko Matko“, Vijeće jednoglasno prihvatilo prijedlog nadopune lokacija.

KLASA: 024-08/26-003/1583
URBROJ: 251-13-11-5/007-26-3
Zagreb, 15. srpnja 2026. 



PREDSJEDNICA VIJEĆA
MJESNOG ODBORA JANKO MATKO

Vesna Špiljar




Na temelju članka 99. (slobodan unos) Statuta Grada Zagreba (Službeni glasnik Grada Zagreba (23/16, 2/18, 23/18, 3/20, 3/21, 11/21 - pročišćeni tekst, 16/22) Vijeće Mjesnog odbora Janko Matko na 14. sjednici, 15. srpnja 2026, donijelo je

Z A K LJ U Č A K
o traženju očitovanja o provedbi donesenih zaključaka Vijeća Mjesnog odbora „Janko Matko“
1. Vijeće Mjesnog odbora „Janko Matko“ predlaže da se od nadležne službe gradske uprave za mjesnu samoupravu zatraži očitovanje o statusu postupanja i provedbi zaključaka koje je Vijeće Mjesnog odbora „Janko Matko“ donijelo na svojim dosadašnjim sjednicama, a koji su upućeni nadležnim tijelima i službama na daljnje postupanje.
2. Očitovanjem iz točke 1. ovog zaključka predlaže se obuhvatiti dostupne informacije o statusu pojedinih zaključaka, odnosno o poduzetim radnjama i daljnjem postupanju nadležnih tijela, u okviru raspoloživih službenih evidencija i informacija.
3. Ovaj zaključak dostavit će se na daljnje postupanje nadležnoj službi gradske uprave za mjesnu samoupravu.
Obrazloženje
Na 14. sjednici Vijeća Mjesnog odbora „Janko Matko“, održanoj 15. srpnja 2026., predsjednica Vijeća predložila je da se od nadležne službe gradske uprave za mjesnu samoupravu zatraži očitovanje o provedbi zaključaka koje je Vijeće donijelo na svojim dosadašnjim sjednicama.
Prijedlog je obrazložen potrebom da Vijeće raspolaže ažurnim informacijama o statusu svojih prethodno donesenih zaključaka, odnosno o postupanju nadležnih tijela i službi kojima su zaključci dostavljeni radi razmatranja i daljnjeg postupanja.
U raspravi su sudjelovali svi vijećnici.
Nakon provedene rasprave Vijeće je prihvatilo prijedlog s četiri (4) glasa „za“ i jednim (1) „suzdržanim“ glasom vijećnika Pavla Škoke Gavranovića.

KLASA: 024-08/26-003/1583
URBROJ: 251-13-11-5/007-26-4
Zagreb, 15. srpnja 2026. 



PREDSJEDNICA VIJEĆA
MJESNOG ODBORA JANKO MATKO

Vesna Špiljar



